Aalborg HIK vandt i dag den første sejr i rigtig, rigtig lang tid. Holdet havde ikke vundet en eneste kamp hele sæsonen. 13 kampe og 13 nederlag var det blevet til. Og undervejs havde holdet kun vundet to sæt i alt. I eftermiddag mødte klubben det andet bundhold fra Bedsted, som kun havde en enkelt sejr med i bagagen til Aalborg. Den havde holdet hevet hjem mod netop Aalborg HIK. Men i dag gik det anderledes. Aalborg HIK tabte godt nok det første sæt, men kunne alligevel hive sejren hjem i fire sæt. - Det var en fantastisk følelse endelig at kunne få bristet den skide bobbel, så vi ikke skal rende rundt og tabe hele tiden. Det skal fejres, sagde holdets anfører Patrick Holbæk Jørgensen efter kampen. Dagens kamp var den sidste i grundspillet. Nu venter et nedrykningsspil, hvor Aalborg HIK skal kæmpe for at bevare pladsen i ligaen.

Referat:
Volleyballholdet fra Aalborg har tabt alle sæsonens kampe, indtil det i dag mødte Bedsted i den sidste ligakamp.